S-796/2011

Mál þetta, sem dómtekið var 25. maí 2011, er höfðað með tveimur ákærum útgefnum af ríkissaksóknara 15. apríl 2011 og lögreglustjóranum á höfuðborgarsvæðinu 16. maí 2011 á hendur G-kk-þgf J-kk-þgf J-kk-þgf, kt. 000000-0000, Esjuvöllum 15, Akranesi.

Með ákæru ríkissaksóknara útgefinni 15. apríl 2011 er höfðað mál á hendur ákærða G-kk-þgf J-kk-þgf J-kk-þgf, G-kk-þgf S-kk-þgf M-kk-þgf og K-kk-þgf S-kk-þgf, fyrir frelsissviptingu og rán með því að hafa aðfaranótt sunnudagsins 20. desember, í sameiningu svipt S-kk-þf L-kk-þf J-kk-þf, kennitala 000000-0000, frelsi á heimili sínu að Hringbraut 107 í Reykjavík og beitt hann ofbeldi í því skyni að ná frá honum verðmætum, en ákærðu slógu S-kk-þf í andlit, tóku hann hálstaki, fjötruðu hendur hans og tróðu tusku upp í munn hans og kefluðu hann. Ákærðu neyddu S-kk-þf til að millifæra af reikningi sínum 110.000 krónur yfir á reikning ákærða G-kk-ef S-kk-ef, auk þess sem þeir söfnuðu verðmætum í íbúð S-kk-ef, m.a. 80.000 krónum í peningaseðlum, og flutti K-kk-nf hluta verðmætanna af vettvangi. Við atlöguna hlaut S-kk-nf roða og mar á úlnliðum og framhandleggjum, roðarákir í munnvikum, mar undir og aftan við eyru, bólgu á vinstri kinn og áfallastreituröskun.

Telst háttsemi ákærðu varða við 2. mgr. 226. gr. og 252. gr. almennra hegningarlaga nr. 19/1940.

Af hálfu S-kk-ef L-kk-ef J-kk-ef er þess krafist að ákærðu verði in solidum dæmdir til að greiða miskabætur að fjárhæð 2.000.000 krónur ásamt vöxtum samkvæmt 8. gr., sbr. 4. gr. vaxtalaga nr. 38/2001, frá 20. desember 2009, til þess dags þegar liðinn var mánuður frá því að ákærðu var birt skaðabótakrafan, en með dráttarvöxtum samkvæmt 9. gr., sbr. 1. mgr. 6. gr. laga nr. 38/2001, frá þeim degi til greiðsludags. Þá er þess krafist að ákærðu verði dæmdir til að greiða málskostnað við að halda fram bótakröfu samkvæmt síðar framlögðu málskostnaðaryfirliti.

Með ákæru lögreglustjórans á höfuðborgarsvæðinu útgefinni 16. maí 2011 er höfðað mál á hendur ákærða G-kk-þgf J-kk-þgf fyrir hegningar-, fíkniefna- og umferðarlagabrot í Reykjavík með því að hafa mánudaginn 30. nóvember 2009 í heimildarleysi tekið bifreiðina UU-604 þar sem hún stóð kyrrstæð við Frakkastíg 27 í Reykjavík og síðan í blekkingarskyni sett skráningarmerkið YH-305 aftan á bifreiðina, sem hann hafði stolið þann 1. desember 2009 af bifreið sem stóð kyrrstæð við Brautarholt 30, og ekið bifreiðinni þannig í heimildarleysi og á röngum skráningarnúmerum um ýmsar götur, meðal annars þann 2. desember 2009, sviptur ökurétti og óhæfur til að stjórna bifreiðinni örugglega vegna áhrifa ávana- og fíkniefna (amfetamín í blóði mældist 245 ng/ml og metýlfenídat 80 ng/ml), austur Ármúla, við hús nr. 25, þar sem lögreglan stöðvaði aksturinn, og í sama skipti haft í vörslum sínum 0,46 g af amfetamíni sem lagt var hald á.

Telst þetta varða við 1. mgr. 157. gr., 244. gr. og 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956, 1., sbr. 2. mgr. 45. gr. a., sbr. 5. gr. laga nr. 66/2006, 1. mgr. 48. gr. og 1. mgr. 60. gr. og 64. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 57/1997, og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006, en jafnframt að gerð verði upptæk 0,46 g af amfetamíni og 9 stk. af óskilgreindum efnum sem lagt var hald á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Af hálfu ákærða er krafist vægustu refsingar er lög leyfa.

Ákærði játar sök og var mál hans samkvæmt ákæru ríkissaksóknara 15. apríl 2011 skilið frá máli meðákærðu og verður dæmt sérstaklega, sbr. 2. mgr. 169. gr. laga nr. 88/2008. Farið var með málið samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur árið 1966 og á hann að baki langan sakaferil sem nær aftur til ársins 1990. Hefur hann á þeim tíma hlotið fimmtán refsidóma og þrívegis gengist undir sektargreiðslur hjá lögreglustjóra fyrir líkamsárásir, auðgunarbrot, húsbrot, hótanir, brot gegn lögum um ávana- og fíkniefni og umferðarlagabrot. Á árinu 2008 var ákærða tvívegis gert að sæta refsingu, fyrst með lögreglustjórasátt hinn 27. júní þegar honum var gert að greiða sekt fyrir vörslu fíkniefna og síðan með dómi hinn 16. september þegar honum var gert að greiða 120.000 króna sekt og sæta ökuréttarsviptingu í 6 mánuði vegna aksturs undir áhrifum fíkniefna og vörslu fíkniefna. Með dómi uppkveðnum 8. júní 2009 var ákærða gert að sæta fangelsi í fjóra mánuði fyrir fjölda fjársvikabrota, þjófnaða og fyrir að aka bifreið í tvígang óhæfur til að stjórna henni örugglega vegna áhrifa ávana- og fíkniefna. Jafnframt var ákærði sviptur ökurétti í 14 mánuði. Hinn 10. júlí 2009 var ákærði dæmdur í tveggja og hálfs árs fangelsi fyrir rán, stórfellda líkamsárás, tíu þjófnaðarbrot, hylmingu, fjársvik og fíkniefnalagabrot, auk þess að hafa í fimm skipti ekið bifreið óhæfur til að stjórna henni örugglega vegna áhrifa ávana- og fíkniefna. Hann var jafnframt sviptur ökurétti í 4 ár. Ákærði áfrýjaði málinu til Hæstaréttar, sem kvað upp dóm 20. maí 2010. Hinn 17. desember 2009 hlaut ákærði einnig dóm fyrir fíkniefnalagabrot, en var ekki gerð sérstök refsing þar sem um hegningarauka var að ræða.

Í máli þessu er ákærði sakfelldur fyrir frelsissviptingu og rán, skjalabrot, þjófnað, nytjastuld, fíkniefnalagabrot og umferðarlagabrot, þ.m.t. akstur bifreiðar sviptur ökurétti og undir áhrifum ávana- og fíkniefna. Brot ákærða samkvæmt ákæru ríkissaksóknara 15. apríl 2011 var ófyrirleitið og unnið í félagi við aðra og er það virt ákærða til refsiþyngingar, sbr. 1. tölul. 1. mgr. og 2. mgr. 70. gr. almennra hegningarlaga. Þá hafa dómar sem ákærði hefur hlotið fyrir auðgunarbrot ítrekunaráhrif í málinu, sbr. 71. gr. og 255. gr. almennra hegningarlaga. Refsing ákærða verður tiltekin eftir reglum 77. gr. almennra hegningarlaga. Það horfir ákærða til málsbóta að hann hefur gengist greiðlega við brotum sínum. Þá er til þess að líta að dráttur hefur orðið á meðferð málsins í meðförum lögreglu og ákæruvalds. Að öllu þessu virtu þykir refsing ákærða hæfilega ákveðin fangelsi í 18 mánuði.

Ákærði er sviptur ökurétti ævilangt.

Upptæk eru gerð 0,46 g af amfetamíni samkvæmt lagaákvæðum sem vitnað er til í ákæru. Ekki hefur verið sýnt fram á að óþekkt efni sem haldlagt var í málinu falli undir lög um ávana- og fíkniefni og er því hafnað kröfu um upptöku þess.

Réttargæslumaður S-kk-ef L-kk-ef J-kk-ef hefur krafist greiðslu miskabóta in solidum, úr hendi ákærðu G-kk-ef J-kk-ef J-kk-ef, G-kk-ef S-kk-ef M-kk-ef og K-kk-ef S-kk-ef, að fjárhæð 2.000.000 króna auk vaxta. Um lagarök vísar réttargæslumaður til b-liðar 1. mgr. 26. gr. skaðabótalaga nr. 50/1993. Verjandi ákærða G-kk-ef J-kk-ef krafðist þess við flutning málsins fyrir dómi að krafan yrði felld niður þar sem réttargæslumaður hefði ekki sótt þing í málinu, sbr. 2. mgr. 174. gr. laga nr. 88/2008. Svo sem bókað er í þingbók tók sækjandi málsins að sér að sækja þing fyrir bótakrefjanda í þinghaldinu og verður bótakrafan því ekki felld niður, sbr. fyrrgreint lagaákvæði. Mál ákærða G-kk-ef J-kk-ef hefur verið skilið frá máli meðákærðu og verður því einvörðungu fjallað um bótaábyrgð hans í máli þessu. Með broti því sem ákærði hefur verið sakfelldur fyrir hefur hann bakað sér miskabótaábyrgð gagnvart brotaþola. Þykja miskabætur hæfilega ákveðnar 450.000 krónur, sem beri vexti sem í dómsorði greinir. Verði bótaskylda meðákærðu viðurkennd síðar yrði ábyrgð allra ákærðu óskipt.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hdl., vegna vinnu við lögreglurannsókn málsins og við meðferð þess fyrir dómi, 100.400 krónur og þóknun réttargæslumanns brotaþola, V-kk-ef H-kk-ef V-kk-ef hrl., 37.650 krónur. Við ákvörðun þóknunar lögmanna hefur verið tekið tillit til virðisaukaskatts. Ákærði greiði 158.485 krónur í annan sakarkostnað.

Af hálfu ákæruvaldsins flutti málið Ó-kk-nf I-kk-nf Ó-kk-nf fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, G-kk-nf J-kk-nf J-kk-nf, sæti fangelsi í 18 mánuði.

Ákærði er sviptur ökurétti ævilangt.

Upptæk eru gerð 0,46 g af amfetamíni.

Ákærði greiði S-kk-þgf L-kk-þgf J-kk-þgf 450.000 krónur auk vaxta samkvæmt 8. gr., sbr. 4. gr. laga um vexti og verðtryggingu nr. 38/2001, frá 20. desember 2009 til 22. júlí 2010, en með dráttarvöxtum samkvæmt 9. gr., sbr. 1. mgr. 6. gr. sömu laga, frá þeim degi til greiðsludags.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hdl. 100.400 krónur og þóknun réttargæslumanns brotaþola, V-kk-ef H-kk-ef V-kk-ef hrl., 37.650 krónur. Ákærði greiði 158.485 krónur í annan sakarkostnað.

R-kvk-nf H-kvk-nf